ҚАЗАҚСТАН РЕСПУБЛИКАСЫНЫҢ БІЛІМ ЖӘНЕ ҒЫЛЫМ МИНИСТРЛІГІ

ӨСКЕМЕН ҚАЛАСЫНЫҢ БІЛІМ БЕРУ БӨЛІМІ

«№ 45 бейімделген орта мектебі»КММ

«ӘЛЕУМЕТТІК ЖҰМЫС ЖӨНІНДЕГІ ДИРЕКТОРДЫҢ ОРЫНБАСАРЫ– 2019 / ӘЛЕУМЕТТІК ПЕДАГОГ - 2019» байқауы

АМАНБАЕВА АЙГЕРИМ МУРАТОВНА

ҚҰҚЫҚТЫҚ АЙЛЫҚ АЯСЫНДА «ЗАҢ ЖӘНЕ АДАМИ ҚҰНДЫЛЫҚ»

СЫНЫПТАН ТЫС ШАРАСЫ

ӘДІСТЕМЕЛІК ӘЗІРЛЕМЕ

Өскемен, 2019

**Автор туралы ақпарат**: Аманбаева Айгерим Муратовна, мектеп директорының әлеуметтік істер және бала құқығын қорғау бойынша орынбасары, білімі: жоғары, қызмет саласы: білім беру, тәрбие.

**Білім мекемесі:** Өскемен қаласы әкімдігінің «№ 45 бейімделген орта мектебі» КММ, педагогикалық қызмет өтілі: 13 жыл, лауазымдық қызметте: 2 жыл.

**Түйін сөздер:** Құқықтық сауаттылық – заман талабы.

**Идеяның өзектілігі және түпнұсқалық негіздемесі:** мектепте оқушының құқықтық сауаттылығын арттыру мақсатында «Заң және біз» деген атпен құқықтық айлық жариялап, оқулар, тәрбиелік шаралар жүргізіледі. Құқықтық оқулардың маңызы зор.

[БҰҰ](https://kk.wikipedia.org/wiki/%D0%91%D2%B0%D2%B0) қабылдаған "Адам құқықтарының жалпы декларациясының" басты баптарын адамдық қарым-қатынас нормаларына айналдыру - адамгершілік құндылықтарын қастерлеу шарттарының біріне жатады, оның басты әдептік баптары төмендегідей:

* барлық адамдар тең құқықты, ерікті және қадірлі;
* азаматтар нәсіліне, ұлтына, жынысына, тіліне, шыққан тегіне, дініне, сеніміне, мүліктік және лауазымдық жағдайына қарамай заң алдында бірдей;
* өмір сүру құқығы, адамның бас бостандығы мен жеке өмір сүру еркі қасиетті болып табылады.

Адамгершілік қағидаттарының сақталуы өтпелі қоғам жағдайында ерекше маңызды мәнге ие болады. Бұл кезеңде ұлттық дәстүрлі дүниетаным мен әдепке жат бопсалау, ұрлық, [маскүнемдік](https://kk.wikipedia.org/wiki/%D0%9C%D0%B0%D1%81%D0%BA%D2%AF%D0%BD%D0%B5%D0%BC%D0%B4%D1%96%D0%BA" \o "Маскүнемдік) пен [нашақорлық](https://kk.wikipedia.org/wiki/%D0%9D%D0%B0%D1%88%D0%B0%D2%9B%D0%BE%D1%80%D0%BB%D1%8B%D2%9B), ерте жыныстық қарым-қатынасқа түсу, қатыгездік сияқты теріс мінез-құлықтар өріс жаюы мүмкін. Өркениеттілікке апаратын жол оқушыны адамгершілікке, имандылық пен ізгілікке, [салауатты өмір салтына](https://kk.wikipedia.org/wiki/%D0%A1%D0%B0%D0%BB%D0%B0%D1%83%D0%B0%D1%82%D1%82%D1%8B_%D3%A9%D0%BC%D1%96%D1%80_%D1%81%D0%B0%D0%BB%D1%82%D1%8B" \o "Салауатты өмір салты) баулу. Заң бәріне ортақ болса, соны адами құндылықты ескере қабылдау негізге алынды. Жасөспірімдер арасында құқықбұзушылыққа жол бермеу үшін тәрбие саласы қызметкерлері, әлеуметтік-психологиялық қызмет өкілдері, мектеп инспекторы, ата-аналар әр бағытта алдын-алу шараларымен айналысса – адамгершілігі мол, парасатты азамат тәрбиеленеді.

**Мақсаттар мен міндеттер:** оқушы бойына заң және адами құндылықтар жайында түсінік қалыптастыру, бір-бірімен байланыста екенін түсіндіру, құқықтық сауаттылықты арттыра өзіндік пікірін ашық айтуға, кез-келген іс-әрекетті дұрыс-бұрыстығына көз жеткізе отырып сөйлеуге үйрету. Жағдаяттан шыға білуге жол ашып, ақ пен қараны ажырата білуге шақыру.

**Қатысушылар:** 9 сынып оқушылары. Жасы 14-15. Шақырылатын мамандар: заң қызметкерлері, мектеп инспекторы.

**Сипаттама:** құқықтық тәрбиелік шарада оқушы заң мен адами құндылық туралы білімдерін кеңейтіп, өз ойларын ортаға салады, жағдаяттарды адамгершілік және заң тұрғысында қарастырады**.**

**Күтілетін нәтиже:**

1. Заң, адами құндылықтар жайлы мәлімет алады.
2. Мәтін талдауда өз ойларын, көзқарастарын білдіреді.
3. Рөлге кіру арқылы қойылым көрсетеді, тұжырым жасайды

**Нәтижелілігі және тиімділігі:** Адамның игі іс-әрекеті, еңбек, татулық, ар-ұяты - адамгершілік негізі. Ар-ұят бар жерде қылмысқа , алдау, арбау, тонауға жол берілмейді. Қазақ осы арға үлкен мән берген. «Жаным-арымның садағасы» дейтін қазақ үшін ардан қымбат ештеңе жоқ. «Ар» деген сөздің өзі түркі тілінен тазалықты білдіреді. Парыз - ол халықтың жарқын болашағы үшін күрес. Бұл адамның ата-анасына, Отанына мектебіне, қоршаған ортасына деген жауапкершілігі. Осы адами құндылықтарды бойына сіңірген азамат заңға қарсы келіп, мектеп жарғысын бұзу, құқықбұзушылыққа бару деген ерсі қылықтарды көрсетпейді. Сондықтан, оқушының рухани жетілуін, құқықтық сауаттылығы, арттыру – басты мақсат.

**Тақырыбы: Заң және адами құндылықтар**

**Қолданылған әдістер:** Миға шабуыл, еркін сөйлеу, ой қозғау, рөлге кіру, бейнеролик, слайд көрсетілімі, топтық жұмыс.

**І. Қызығушылықтарын ояту**

**«Миға шабуыл» әдісі**

* Заң дегеніміз не?
* Заң не үшін қажет?
* Ата заң жайлы не білеміз?
* Адами құндылықтар дегеніміз не, нелер жатады?
* Екеуінің арасында қандай байланыс бар деп ойлайсыңдар?

Тәуелсіз Қазақстанның Конституциясын Ата заң деп атады. Ойлап қарасақ, біздің табиғатымызға осы атау жақын сияқты, өйткені қазақта атадан үлкен адам жоқ, оның әрбір сөзі кейінгілер үшін заң болып есептеледі. Ал, Конституция республикада қолданылатын барлық заңдардың атасы. Конституция дегеніміз - қоғамдық және мемлекеттік құрылыс негіздерін, мемлекеттік органдар жүйесін, олардың түзілу реттілігі мен қызметін, азаматтардың құқықтары мен міндеттерін айқындайтын мемлекеттік заң.Ерекше тәртіппен қабылданды. Заң дегеніміз - қоғамның негізгі тірегі. Қоғам деп отырғанымыз - мына біздер. Әрбір адамның заң талабына бағынып жат қылықтар, өрескел тәртіп бұзушылыққа бармауы, өзіне жүктелген міндетті уақытылы орындаудың өзін еліміздің Ата Заңын, халықты құрметтеуі деп білуімізге болады.

Бейнеролик көрсетілімі: Қазақстан Республикасының Конституциясы <https://www.youtube.com/watch?v=yyO2BryRF74>

**Слайд арқылы. Құрылымымен таныстыру.**

Қазақстан Республикасының Конституциясы 1995 жылы 30 тамызда қабылданды.

1995 жылы 30 тамызда республикада бүкілхалықтық референдум өтті, нәтижесінде Қазақстанның жаңа Конституциясы қабылданды. Бұл Конституцияның 1993 жылғы Конституциядан айырмашылығы оның мазмұнының сапасында еді. Жаңа Конституцияға алғаш рет азаматтың құқығына қатысты ғана емес, адам дүниеге келген сәттен одан ажырамас құқықтарына да қатысты нормалар енді. Ол бойынша Қазақстан Республикасының Президенті саяси жүйенің басты тұлғасы болып табылады, билік тармақтарынан жоғары тұрады. Бұл президенттік басқару жүйесіндегі мемлекетке сай келеді. Парламент туралы конституциялық бөлім өзгерістерге ұшырады.

1995 ж. желтоқсанда екі палаталы (жоғарғы палаталы — Сенат, төменгі палаталы —Мәжіліс) Парламентке сайлау өткізілді.

**Конституция құрылымы**

* I бөлім. Жалпы ережелер
* II бөлім. Адам және азамат
* III бөлім. Президент
* IV бөлім. Парламент
* V бөлім. Үкімет
* VI бөлім. Конституциялық кеңес
* VII бөлім. Соттар және сот төрелігі
* VIII бөлім. Жергілікті мемлекеттік басқару және өзін-өзі басқару
* IX Бөлім. Қорытынды және өтпелі ережелер.

**ІІ. «Еркін сөйлеу»**

**Мәтінмен жұмыс**

Американың Калифорния штатында тұратын 95 жастағы ұзақ өмір көрген Гипсен атты әжей бар. 2010 жылы 12 айдың бір күнінде ол үй жиыстырып жүріп **«Су үстінде еркін ұшқан ұшақ»** деген кітапты тауып алады. Кітаптың қыстырма қалтасына қарап, ол біраз тіксініп қалады. Өйткені бұл кітап қайтыс болғанына ұзақ жыл болған шалының 1986 жылы Калифорнияның Амар ауданының кітапханасынан кесімді уақытқа оқи тұруға алған кітабы еді. Ал бұл кітап кітапхананың сақтама кітаптарының қатарынан орын алатын мұрағат екен, қайтару уақытынан тұп-тура 24 жыл асып кеткен! Гипсен әжей егер бұл кітапты кітапханаға қайтарса, онда 24 жылдық жоғары айып ақшасын төлейтіні даусыз. Ал қайтармаса, ешкім мұны қаузап жатпайтынын әбден білетін. Бірақ, әжей ұзақ жыл жолдас болған шалының қателігін өз мойнымен көтеруге бекіді. Екінші күні ол кітапты «Амар кітапханасына» алып барды.

**Ой қозға**

* **Өткізуге барғандағы кітапханашылардың әрекеті қандай деп ойлайсыңдар?**
* **Кітапханашылар қалай қабылдады?**

Лаура атты кітапхана басқарушысы оны қабылдады. Әжей Лаураға кітапты табыс етіп жатып : - О дүниелік болған шалымның қателігі үшін кітапхана қызметкерлерінен кешірім сұраймын, әрі айып ақшаны өтеуді қабылдаймын, – дейді. Үш күннен кейін, Гипсен әжей кітапхананың айып талонын тапсырып алады. Қағазда былай деп жазылыпты: «Кітапхананың белгілемесі бойынша қайтару уақытынан ұзақ уақыт асып кеткен осы кітаптың айып ақшасы 2701 АҚШ доллары, дер кезінде келіп, заң бойынша төлем төлеуді қабылдаңыз.

* **Кітапханашылардың әрекеті дұрыс па?**

**Жақтаушы топ Даттаушы топ**

**Әрекеті дұрыс Дұрыс емес**

**Себебі: Себебі**

Гипсен әжей еш сөзге келмей қол қояды, әрі кітапханаға барып айып соманы тапсырады. Әжей айып соманы тапсырып болып кетуге ыңғайланғанда, кітапхана басқару қызметкері Лаура әжейге кітапхананың тағы бір үкімін жариялайды. Онда былай деп жазылған: «Гипсен әжейдің өз еркімен кітапты қайтару әрекеті адалдық әрі адамды тебірентетін жәйт, сол үшін кітапханамыз әжейді 2701 АҚШ долларымен сыйлады, оның бұл рухы мадақтауға татиды».

* **Заң басым ба, адамгершілік басым ба?**

Бір журналист кітапхана бастығынан алған сұхбатында: - Не үшін айып соманы кешіре салмайсыздар? Алдымен айып төлетіп, соңынан неге сыйлық бердіңіз? Бұл бәрібір ұқсас шешім емес пе? – дейді. Кітапхана бастығы: - Айып сома төлету заңды. Қателік жасаған адам ешқашан заң құрығынан құтылмақ емес. Сол үшін бұл айып ақшаны ол сөзсіз тапсыру керек. Ал, үздік оқырмандарға сыйлық жасау – кітапханамыздың өз құқығы, айып пен сыйлық екі басқа дүние. Бұл екеуінің орнын ешқашан ауыстыруға болмайды, - дейді.

Заң мен адамгершілік екеуі екі бөлек дүние. Адамгершілік заңға бағынғанымен, заң ешқашан адамгершілікке бағынбайды.

* **Заң мен адамгершілікке қатысты өмірде қандай мысал келтіре аласыңдар?**

ІІІ. 2 топқа тапсырма беріледі

**1 топ**

**Қазыбек бидің төрелігі**

Мынау баламды есін білмейтін жас күнінде жоғалтым. Соны мына әйел тауып алды ма, әлде ұрлап алды ма, оны білмеймін, әйтеуір асырап алыпты. Бүгін танып, сұрасам "өз балам" деп бермейді.

- Бала өзімдікі, өзім таптым, мынау босқа жармасып тұр. –

**Қазыбек би:** екі әйелдің сөздерін тыңдап болып, біраз ойланып отырып қалады. Содан кейін: - Бірің балаңды жоғалтқаныңды, енді бірің тапқаныңды растап шығарлык мұнда басқа куә жок. Сондықтан мұнда мынадай билік еткім келеді, - дейді де, баланың екі қолынан екі әйелге ұстатып қойып, қара балтаны жоғары көтеріп: "екеуіңе қақ бөліп беремін, осыған ризасыңдар ма?" - дейді.

- Ойбай, биеке-ай! Қайда жүрсе де, тірі болсын, шаба көрмеңіз! - деп безек қағады.

- Біреуге тірі кеткенше, жартысы болса да өзімде қалсын, бөлсең бөл!

**Қазыбек би**

- Бала мына жоғалтқан әйелдікі, өйткені ол баланың тірілігін тілеп түр, баласын өзіне бер, - деп билік айтады

**«Ой қозғау»**

* Қойылымдағы адами құндылықтарды атап көрсетейікші
* **Заң басым ба, адамгершілік басым ба?**

**«Заң сөйлесін» - шақырылған маман сөзі.**

**-Қазіргі өмірде осындай жағдай орын алса, заң бойынша қандай шешім қабылданады?**

- Қазақстан Республикасының қылмыстық кодексінің «Адамды ұрлау» 125 бабының, 1 тармағы бойынша кәмелетке толмаған адамды ұрлағаны үшін 4 жылдан 7 жылға дейінгі мерзімге бас бостандығынан айыруға жазаланады. Егер оларды ұйымдасқан топ жасаса, ұрланған адамды пайдалану мақсатында жасаса, мүлкін тәркілеп немесе 10 жылдан 15 жылға дейінгі мерзімге бас бостандығынан айыруға жазаланады.

Ескерту: Ұрланған адамды өз еркімен босатқан адам, қылмыстық жауаптылықтан босатылады.

**2 топ**

Еліне беделді, қадірлі 90 жастағы қария бау-бақша өсірумен айналысады. Ол кісі зейнетке шыққанға дейін әкімдік қызметте жұмыс атқарған. Еліне жасаған жақсылығы үшін халқы оны құрметтейтін. Бау-бақшасын ұры-қарылардан қорғау үшін асыраған иті болған. Итін шынжырмен байлап ұстаған, алайда ит бос жүрген кезде бірнеше баланы қауып үлгерген. Бірақ тұрғындар қарияның жасын, беделін сыйлап құқық қорғау қызметкерлеріне жүгінбеген.

-**Тұрғындардың әрекеті дұрыс па?**

**Жақтаушы топ Даттаушы топ**

**Әрекеті дұрыс Дұрыс емес**

**Себебі: Себебі:**

**«Заң сөйлесін» .**

**Соттың шешімін тыңдайық**

**ҚР. Әкімшілік құқық бұзушылықтың 408-бабы бойынша иттерді асырау және серуендету қағидаларын бұзу**

1. Ескерту жасауға немесе үш айлық есептік көрсеткіш мөлшерінде айыппұл салынады.
2. Жеке тұлғалардың денсаулығына немесе мүлкiне залал келтiрілсе - он айлық есептік көрсеткіш мөлшерінде айыппұл салынады.

**Көрерменмен ойын**

«Ой жалғау» (мақалдардың жалғасын табу)  
1. Заңның құрығы ... (бәрінен ұзын)  
2. Өш алғаннан гөрі ... (кешірген жөн)  
3. Ақырын жүріп... (анық бас)  
4. Асыл тастан ... (өнер жастан)  
5. Тура биде ... (туған жоқ)  
6. Ұрлық түбі ... (қорлық)  
7. Жазасын тартпайтын ... (жамандық жоқ)  
8. Әдепті бала ... (арлы бала)  
9. Тәрбие ... (отбасынан басталады)  
10. Әділ істің ... (арты игі)

**Қорытынды**

**Кері байланыс**

**3-2-1**

1. Сабақтағы 3 маңызды ақпарат
2. Ұнаған 2 аспект
3. Қиындық келтірген 1 мәселе

Қорытынды сөз: шақырылған заңгерге беріледі.

Өмірде бәрі өлшенеді, бағаланады. Адамгершілік заңға бағынғанымен, заң ешқашан адамгершілікке бағынбайды. Адамдықтан аттамай, ар-ожданды биік қойып, заң бұзатын іс-әрекеттерден аулақ болайық.

Әдебиеттер тізімі:

* 1. ҚР Конституциясы, 1995 жыл.
  2. https://www.youtube.com/watch?v=yyO2BryRF74
  3. <http://bilimsite.kz/ustaz/1613-kukyktyk-sauattylyk-zaman-talaby.html>
  4. <https://massaget.kz/layfstayl/alemtanu/syrly-alem/5405/>
  5. Қазақстан Республикасының қылмыстық кодексі, 2014 жыл.